**Lietuvos klimatas**

**Lietuvos klimato veiksniai**

Svarbiausias Lietuvos klimato savybes lemia teritorijos geografinė padėtis. Lietuva išsidėsčiusi vidutinio klimato juostos šiaurinėje dalyje. Teritorijos nuotolis nuo pusiaujo (6100 km) ir Šiaurės ašigalio (3900 km) lemia bendrąją Saulės spinduliuotę: per metus Lietuva jos gauna vidutiniškai 3600 MJ/m² (pusiaujo sritys – 6000–8000 MJ/m²).

Kitas globalus veiksnys – vidutinėse platumose vyraujanti vakarinė oro masių pernaša, apimanti visą troposferą ir dalį stratosferos. Lietuvos klimato bruožai priklauso dar ir nuo žemynų, vandenynų ir jūrų pasiskirstymo, reljefo absoliutinio aukščio, dirvožemio savybių ir augalijos dangos. Lietuvos teritorijoje, einant iš vakarų į rytus, didėja klimato kontinentalumas: platėja temperatūros metinė ir paros amplitudės, šaltesnės darosi žiemos, ilgiau išsilaiko sniego danga, sausėja oras.

Klimato kaitos ypatumai Lietuvoje daugiausia priklauso nuo atmosferos cirkuliacijos ypatumų, t. y. cikloninės cirkuliacijos intensyvumo ir oro masių advekcijos. Nustatyta, kad nuo XX a. ketvirtojo dešimtmečio ėmė dažnėti gilūs ciklonai, slenkantys per Lietuvą. Ypač jų daugėja žiemos mėnesiais. Sustiprėjo ir oro masių pernaša iš vakarų. Tokie atmosferos cirkuliacijos pokyčiai lėmė terminių sezonų trukmės pokyčius (pailgėjo terminių pavasario ir rudens sezonų trukmė), sezoninių oro temperatūros ir kritulių kiekio skirtumų, sniego dangos rodiklių (dienų su sniego danga skaičiaus ir sniego storio) mažėjimą. Visa tai rodo mažėjantį Lietuvos klimato kontinentalumą.

**Temperatūra**

Lietuva yra vėsiojo vidutinio klimato zonoje su vidutinio šiltumo vasaromis bei vidutinio šaltumo žiemomis. Vidutinė liepos mėnesio temperatūra yra apie 17 °C, žiemą – apie -5 °C: intervalas tarp temperatūrų yra apie 20 °C. Lietuvoje buvo labai karštų vasarų, kai oras sušildavo iki 35 °C, ir labai šaltų žiemų, kai oras atšaldavo iki -30 °C. Pagal klimato atšiaurumo zoną Lietuva priskiriama 5-6 klimato zonoms. Lentelėse pavaizduoti kai kurių Lietuvos miestų 2001 ir 2012 m. temperatūros duomenys.

*Vidutinė liepos temperatūra, 0C (Celsijaus laipsniais)*

|  |  |  |
| --- | --- | --- |
| *Lietuvos miestai* | *2002 metai* | *2012 metai* |
| Biržai | 20 | 18,8 |
| Laukuva | 18,3 | 17,7 |
| Kaunas | 20,6 | 19,4 |
| Klaipėda | 19,6 | 18,7 |
| Šiauliai | 19,5 | 19 |
| Utena | 20,2 | 19,2 |
| Varėna | 20,6 | 19,6 |
| Vilnius | 20,8 | 19,5 |

*Vidutinė sausio temperatūra, 0C (Celsijaus laipsniais)*

|  |  |  |
| --- | --- | --- |
| *Lietuvos miestai* | *2002 metai* | *2012 metai* |
| Biržai | –1,9 | –3,2 |
| Laukuva | –1,4 | –3,2 |
| Kaunas | –1,5 | –2,9 |
| Klaipėda | 1,1 | –1,1 |
| Šiauliai | –1,2 | –3,5 |
| Utena | –2,3 | –3,8 |
| Varėna | –1,8 | –3,6 |
| Vilnius | –2,5 | –3,9 |

**Krituliai**

Lietuvoje daugiausiai kritulių iškrenta vasarą (iki 50 % metinio kritulių kiekio) dėl netikėtų audrų, škvalų, perkūnijų ir lietaus. Mažiau kritulių rudenį, žiemą. Mažiausiai kritulių – pavasarį (dėl vyraujančių anticiklonų). Kritulių kiekis matuojamas vandens sluoksnio storiu (mm), kuris susidarytų ant horizontalaus ir vandeniui nelaidaus paviršiaus per tam tikrą laiką (valandą, parą, mėnesį ir kt.). Kritulių kiekis kai kuriuose miestuose pavaizduotas lentelėje.

*Krituliai per metus, mm*

|  |  |  |
| --- | --- | --- |
| *Lietuvos miestai* | *2002 metai* | *2012 metai* |
| Biržai | 626 | 837 |
| Laukuva | 726 | 865 |
| Kaunas | 653 | 757 |
| Klaipėda | 646 | 911 |
| Šiauliai | 582 | 762 |
| Utena | 598 | 870 |
| Varėna | 761 | 859 |
|  | 618 | 763 |

**Vėjai Lietuvoje**

Saulės spinduliai įšildo orą. Šiltas oras visada kyla aukštyn, o į pakilusio šilto oro vietą priplūsta vėsesnio. Šį oro tekėjimą mes suvokiame kaip vėją. Vėjo greitis – tai oro kelias, kurį vėjas nueina per tam tikrą laiko vienetą. Lietuvoje vėjo greitis matuojamas ir išreiškiamas metrais per sekundę. Lietuvos teritorijoje vyrauja vakariniai ir pietiniai vėjai, nors Klaipėdoje gana dažnai fiksuojami ir rytiniai vėjai. Rečiausiai fiksuoti šiauriniai.

Vidutinis vėjo greitis kai kuriuose miestuose pavaizduotas lentelėje.

*Vidutinis vėjo greitis Lietuvoje, 2011 m.*

|  |  |
| --- | --- |
| Lietuvos miestai | Vėjo greitis, m/s |
| Vilnius | 4,5 |
| Kaunas | 5 |
| Klaipėda | 6,5 |
| Ukmergė | 5,5 |
| Varėna | 3,5 |
| Druskininkai | 4,5 |
| Kybartai | 3,5 |
| Utena | 3,5 |
| Marijampolė | 4,5 |
| Raseiniai | 5,5 |
| Tauragė | 5,5 |
| Biržai | 4,5 |
| Šiauliai | 4 |
| Kretinga | 6 |
| Skuodas | 5 |
| Panevėžys | 4,5 |
| Naujoji Akmenė | 4,5 |
| Šilutė | 5,5 |